Limbažos

**APSTIPRINĀTS**

ar Limbažu novada domes

28.09.2017. sēdes lēmumu

(protokols Nr.16, 33.§)

**INTEREŠU IZGLĪTĪBAS UN PIEAUGUŠO NEFORMĀLĀS IZGLĪTĪBAS PROGRAMMU LICENCĒŠANAS KOMISIJAS NOLIKUMS**

*Izdots saskaņā ar likuma “Par pašvaldībām”*

*41.panta pirmās daļas 2.punktu*

1. **Vispārīgie jautājumi**
   1. Limbažu novada pašvaldības (turpmāk – Pašvaldība) Interešu izglītības un pieaugušo neformālās izglītības programmu licencēšanas komisija (turpmāk – Komisija) ir Limbažu novada domes (turpmāk – Dome) izveidota komisija, kuras kompetencē ir interešu izglītības un pieaugušo neformālās izglītības programmu licencēšana atbilstoši Limbažu novada pašvaldības saistošajiem noteikumiem ”Par interešu izglītības un pieaugušo neformālās izglītības programmu licencēšanu”.
   2. Informācija par Komisiju, tās sēdēm tiek ievietota Pašvaldības tīmekļa vietnē [www.limbazi.lv](http://www.limbazi.lv).

**II. Komisijas mērķi un uzdevumi**

* 1. Interešu izglītības un pieaugušo neformālās izglītības programmas licence - valsts institūcijas izdota atļauja darboties Interešu izglītības un pieaugušo neformālās izglītības programmās.
  2. Komisija izvērtē iesniegto interešu izglītības un pieaugušo neformālās izglītības programmu atbilstību spēkā esošajiem normatīvajiem aktiem, lemj par licences piešķiršanu, pagarināšanu, dublikāta izsniegšanu, licences anulēšanu, kā arī atteikumu piešķirt licenci.

**III. Komisijas izveidošana un darbības kārtība**

* 1. Komisija sastāv no 3 (trīs) locekļiem, kuri ir amatpersonas. Komisijas priekšsēdētājs ir Limbažu novada pašvaldības Izglītības un kultūras nodaļas vadītājs. Komisijas sekretārs nav amatpersona. Komisijas sastāvu apstiprina Dome.
  2. Lai Komisija būtu lemttiesīga, tajā jāpiedalās vismaz 2 locekļiem.
  3. Komisijas darbu un sēdes vada Komisijas priekšsēdētājs, bet viņa prombūtnes laikā – Komisijas priekšsēdētāja vietnieks.
  4. Komisijas sēdes protokolē Komisijas sekretārs. Komisijas sēdes protokolu paraksta visi Komisijas locekļi, kas piedalās sēdē. Komisijas sēdes protokolu sagatavo piecu darba dienu laikā pēc komisijas sēdes. Komisijas sekretārs organizē Komisijas dokumentu glabāšanu un nodošanu Domes arhīvā, sagatavo Komisijas darba pārskatus, kārto Komisijas lietvedību, veic licenču uzskaiti un nodrošina to saglabāšanu.
  5. Komisija lēmumu pieņem balsojot. Ja balsis dalās līdzīgi, tad izšķirošā ir Komisijas priekšsēdētāja balss.
  6. Komisija darbojas pastāvīgi, tās darbības pamatforma ir sēdes, kuras tiek plānotas reizi mēnesī, bet var tikt sasauktas arī pēc nepieciešamības.
  7. Komisijas organizatorisko darbu nodrošina Pašvaldības Izglītības un kultūras nodaļa.
  8. Izmaiņas Komisijas sastāvā tiek veiktas ar Domes lēmumu.

**IV. Komisijas pienākumi un tiesības**

* 1. Komisijai ir pienākums:
     1. Veikt izskaidrojošo darbu par interešu izglītības un pieaugušo neformālās izglītības programmu licencēšanu.
     2. Izskatīt iesniegtos pieteikumus un tiem pievienotos dokumentus, pārbaudīt to atbilstību likumiem un citiem normatīviem.
     3. Lemt par licences izsniegšanu vai atteikumu izsniegt licenci, izsniegtās licences pagarināšanu vai anulēšanu viena mēneša laikā pēc pieteikuma saņemšanas.
     4. Izsniegt licenci prasītājam vai pilnvarotai personai pret parakstu desmit darba dienu laikā pēc atbilstoša lēmuma pieņemšanas.
     5. Rakstiski informēt licences īpašnieku un iestādes, kuras veic kontroles funkcijas, ne vēlāk kā 10 (desmit) darba dienu laikā pēc attiecīgā komisijas lēmuma pieņemšanas, gadījumos, ja licence tiek anulēta.
     6. Izsniegt licences dublikātu Licences nozaudēšanas gadījumā pēc licences pieprasītāja rakstiska iesnieguma saņemšanas.
  2. Komisijai ir tiesības:
     1. Pieprasīt papildu informāciju un dokumentus, kas nepieciešami objektīvai lēmumu pieņemšanai.
     2. Atlikt jautājuma izskatīšanu gadījumā, ja nav nepieciešamās informācijas, par to 10 (desmit) darba dienu laikā pēc sēdes paziņojot licences pieprasītājam
     3. Pieņemt lēmumu par licences derīguma termiņa pagarināšanu, ja licences īpašnieks iesniedz iesniegumu ne vēlāk kā vienu mēnesi pirms licences derīguma termiņa beigām.
     4. Pieaicināt attiecīgus speciālistus, ekspertus.
     5. Pieprasīt izziņu no Sodu reģistra.

**V. Lēmumu pieņemšana un apstrīdēšana**

* 1. Komisijas lēmums stājas spēkā nākamajā dienā pēc tā pieņemšanas, ja lēmumā nav norādīts cits spēkā stāšanās termiņš.
  2. Komisijas pieņemto lēmumu var apstrīdēt Domē, bet tās pieņemtais lēmums ir apstrīdams Administratīvā procesa likumā noteiktajā kārtībā.

**VI. Nobeiguma noteikumi**

Nolikums stājas spēkā nākamajā dienā pēc tā apstiprināšanas Domes sēdē.

Limbažu novada pašvaldības

Domes priekšsēdētājs D.Zemmers